น้ำท่วมCPNลดเป้ารายได้
ปิดสาขาลาดพร้าวฉุดยอดเหลือ14%&#8216;โรบินสัน&#8217;กำไรโต
29 ต.ค. 2565

ปิดสาขาลาดพร้าวฉุดยอดเหลือ14%‘โรบินสัน’กำไรโต
เซ็นทรัลพัฒนา ลดเป้าหมายรายได้ปีที่จะโต 15% เหลือ 14% เหตุน้ำท่วมต้องปิดสาขาลาดพร้าว เชื่อฟื้นแรงปีหน้า 25%
นายนริศ เชยกลิ่น รองกรรมการผู้จัดการใหญ่ บริษัท เซ็นทรัลพัฒนา (CPN) เปิดเผยว่า ผลจากการปิดศูนย์การค้า 3 สาขา คือ ลาดพร้าว ปิ่นเกล้า และรามอินทรา จากสถานการณ์น้ำท่วม ทำให้รายได้ของบริษัทในไตรมาส 4 ปีนี้ลดลงเล็กน้อย โดยสาขาที่ฉุดรายได้ของบริษัท คือ สาขาลาดพร้าว เพราะปิ่นเกล้าได้ขายให้กองทุนอสังหาริมทรัพย์เซ็นทรัลพัฒนา (CPNRF) ไปแล้ว ดังนั้นจึงปรับลดเป้าหมายรายได้ปีนี้ลงจากที่คาดว่าจะเติบโต 15% จากปีก่อนที่ทำได้ 10,530 ล้านบาท เป็นเติบโต 14% 
สาเหตุที่ได้รับผลกระทบน้อย เพราะบริษัทได้ตัดงบโปรโมชันในไตรมาส 4 ออกไป เพื่อชดเชยความเสียหายจากการไม่คิดเช่าช่วงน้ำท่วมและชดเชยที่ปิดศูนย์การค้าเพียง 2 สัปดาห์ ส่วนปีหน้าคาดว่าจะกลับมาเติบโตแรงถึง 25% เพราะรับรู้รายได้จากศูนย์การค้าเซ็นทรัล ลาดพร้าว ที่กลับมาดำเนินการเต็มปี และการเปิดศูนย์การค้าอุดรธานีเดือน มี.ค. 
น.ส.เชิญพร สุภธีระ ผู้จัดการส่วนนักลงทุนสัมพันธ์ CPN กล่าวว่า แนวโน้มไตรมาส 4 ผลประกอบการน่าจะดีกว่าไตรมาส 3 เพราะสาขาลาดพร้าวกลับมาเปิดดำเนินการเมื่อวันที่ 18 พ.ย.ที่ผ่านมา หลังปิดไป 2 สัปดาห์ โดยรายได้จากสาขานี้สูงเป็นอันดับสองรองจากสาขาเซ็นทรัลเวิลด์ 
ขณะที่ 9 เดือนแรกที่ผ่านมา CPN มีรายได้รวม 9,216 ล้านบาท เติบโต 12% จากช่วงเดียวกันของปีก่อน โดยสาขาลาดพร้าวปิดเมื่อเดือน ก.พ. 2554 เพื่อปรับปรุงและเพิ่งมาเปิดไตรมาส 2 ไตรมาสเดียวก่อนที่จะปิดอีกครั้งวันที่ 4 พ.ย. เพราะสถานการณ์น้ำท่วม 
นายปรีชา เอกคุณากูล กรรมการผู้จัดการใหญ่ บริษัท ห้างสรรพสินค้าโรบินสัน (ROBINS) เปิดเผยถึงผลประกอบการไตรมาส 3/2554 (ก.ค.ก.ย. 2554) ว่า บริษัทมีกำไรสุทธิจำนวน 373 ล้านบาท เพิ่มขึ้นจากไตรมาสเดียวกันของปีก่อนถึง 65% จากยอดขาย 4,324 ล้านบาท เพิ่มขึ้น 23% จากช่วงเดียวกันของปีก่อน ตามภาวะเศรษฐกิจที่ดีและจำนวนนักท่องเที่ยวที่เพิ่มขึ้น และการนำเสนอสินค้าใหม่ โดยสาขาใหม่ทั้งสาขาตรังและเชียงรายยังคงได้รับการตอบรับที่ดีจากทั้งลูกค้า 
นอกจากนี้ เดือน ต.ค.ที่ผ่านมา บริษัทได้ขยายการให้บริการไปยังตลาดลูกค้าภาคเหนือตอนล่าง โดยเปิดตัว “โรบินสัน พิษณุโลก” ด้วยการนำรูปแบบห้างที่ทันสมัยที่สุดของโรบินสันและสินค้าแบรนด์ชั้นนำมากมายที่อยู่ในกระแสนิยมมานำเสนอให้กับลูกค้าได้อัพเดตแฟชั่นใหม่ๆ โดยได้รับการตอบรับที่ดีจากทั้งลูกค้าใน จ.พิษณุโลก รวมไปถึงลูกค้าในจังหวัดใกล้เคียง จนสามารถทำยอดขายได้ดีกว่าที่คาดไว้ ถึงแม้ว่าจะเพิ่งผ่านพ้นวิกฤตน้ำท่วมไปแล้วก็ตาม
สำหรับภาวะน้ำท่วมในปัจจุบันนั้นไม่ได้ส่งผลกระทบต่อการดำเนินงานในภาพรวมของบริษัท เนื่องจากบริษัทมีเพียง 3 สาขาที่อยู่ในบริเวณน้ำท่วม แต่ก็ไม่ได้รับความเสียหายโดยตรง